OBH 3400/1997.
Az állampolgári jogok országgyűlési biztosának jelentése
Ügyintéző: dr. Kubinyi Katalin

A vizsgálat megindítása
A Petőfi Népe nevű ujságban 1997. március 4-én F. P. aláírásával 'Aki nem fizet, nem kap vizet" címmel ujságcikk jelent meg. Az ujságcikk arról tudósított, hogy a Bácsvíz Rt. Kunszentmiklóson lévő kirendeltsége megszüntette a vízszolgáltatást több mint tíz családi házban. Az intézkedés oka az volt, hogy az érintettek 1992. óta nem hajlandók kifizetni a vízdíjat. Az intézkedés nemcsak Kunszentmiklóson, hanem a környező településeken lakókat is érintette.
Az Alkotmány 70/D. § (1) bekezdésében megfogalmazott legmagasabb szintű testi és lelki egészséghez való jog sérelmének veszélyére tekintettel az ügyben hivatalból vizsgálat elrendelésére került sor.

A megállapított tényállás
Megkeresésünkre adott válaszában Kunszentmiklós polgármestere arról tájékoztatott, hogy a város egészséges ivóvíz ellátásáról az önkormányzat az 1990. évi LXV. törvény értelmében a Bácsvíz Részvénytársasággal közösen gondoskodik. Az önkormányzat részvényes a Bácsvíz Rt-ben. A településen élő állampolgárok egészséges ivóvíz ellátással kapcsolatos érdekképviselete a város képviselő-testületén, valamint a Bácsvíz Rt. közgyűlésén keresztül érvényesül. 
A Bácsvíz Rt. Kunszentmiklóson lévő Üzemmérnökségének vezetőjét két ízben is megkerestük, tájékoztatást kérve a vízszolgáltatás megszüntetéséről.
Az első megkeresésre adott, 1997. március 17-én kelt válasz azt tartalmazza, hogy az illetékes ÁNTSZ hozzájárulásával vízfogyasztást korlátozó intézkedést két, vízdíjat évek óta nem fizető fogyasztónál alkalmaztak. Az egyik fogyasztó Kunszentmiklóson, a másik Szabadszálláson van. A levél azt is tartalmazza, hogy a Bácsvíz Rt. a vízdíjat évek óta nem fizető és jelentősebb adósságot felhalmozó fogyasztókkal szemben közel egy éves előkészítés és többszöri egyeztetés után 50 fogyasztó vízfogyasztásának korlátozására kért és kapott engedélyt az illetékes ÁNTSZ-től. Az intézkedés hatására az érintett fogyasztók döntő többségével sikerült részletfizetésben megállapodni, így ők korlátozás nélkül részesülnek a közműves vízszolgáltatásban. A válasz arra is kitér, hogy a vízkorlátozással érintett fogyasztók közvetlen lakókörnyezetében a városi közmű hálózatra telepített közkút üzemel, erről ingyen vehetnek vizet a fogyasztók. A levélhez mellékelt ÁNTSZ átirat másolat szerint, a városi tisztifőorvos havonta 14 napig járult hozzá az ideiglenes szüneteltetéshez.

Az ismételt megkeresésre az Üzemmérnökség vezető 1997. április 7-én küldött választ. A válasz azt tartalmazza, hogy az ideiglenese vízkorlátozást mind az előzőekben említett kunszentmiklósi, mind a szalkszentmártoni fogyasztónál megszüntették, mert a fogyasztók vállalták, hogy részletekben törlesztik a tartozást és ezt a Bácsvíz Rt. teljesítésként elfogadta. A levél mellékleteként elküldött jegyzőkönyvek is a fentieket tartalmazzák.

Az érintett jogszabályok
1990. évi LXV törvény
35/1995/IV.5./ Kormány rendelet a közműves ivóvíz ellátásról és a közműves szennyvízelvezetésről.

A vizsgálat megállapításai

A lefolytatott vizsgálat eredményeként megállapítható, hogy a Bácsvíz Részvénytársaság Kunszentmiklóson lévő Üzemmérnöksége a jogszabályi előírásoknak megfelelően járt el, amikor az ideiglenes vízkorlátozásba az ÁNTSZ Kecskemét Városi Intézetének  hozzájárulását kérte. Az ÁNTSZ is a jogszabályi előírásoknak  megfelelően hozta meg engedélyező határozatot. 
A vizsgálat ideje alatt a vízfogyasztást korlátozó intézkedések teljesen megszűntek,  a fogyasztók részére folyamatos a vízszolgáltatás.
A fentiekre tekintettel a vizsgálatot alkotmányos visszásság hiányában lezárom.

Budapest, 1997. április 24.

Gönczöl Katalin